Komisjoni direktiiv,

7. november 1973,

millega kohandatakse tehnika arenguga nõukogu 6. veebruari 1970. aasta direktiivi mootorsõidukite lubatud mürataset ja heitgaasisüsteemi käsitlevate liikmesriikide õigusaktide ühtlustamise kohta

(73/350/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] muudetud Brüsselis 22. jaanuaril 1972 alla kirjutatud uute liikmesriikide Euroopa Majandusühenduse ja Euroopa Aatomienergiaühendusega ühinemist käsitlevale lepingule lisatud aktiga, [2] eriti selle artikleid 11, 12 ja 13,

võttes arvesse nõukogu 6. veebruari 1970. aasta direktiivi 70/157/EMÜ mootorsõidukite lubatud mürataset ja heitgaasisüsteemi käsitlevate liikmesriikide õigusaktide ühtlustamise kohta, [3] muudetud Brüsselis 22. jaanuaril 1972 alla kirjutatud uute liikmesriikide Euroopa Majandusühenduse ja Euroopa Aatomienergiaühendusega ühinemist käsitlevale lepingule lisatud aktiga, eriti selle artiklit 3,

ning arvestades, et:

sõiduk peab olema kavandatud ja ehitatud nii, et selle müratase ei ületaks ettenähtud piirmäärasid; see põhimõte kehtib eriti heitgaasisüsteemide (summutite) kohta;

tehnilist arengut silmas pidades on nüüd võimalik katsetada heitgaasisüsteeme tingimustes, mis vastavad nende tavakasutusele maanteeliikluses; sellest tulenevalt võetakse vastu meetodid, mis võimaldavad uut liiki summuteid sellistes tingimustes katsetada; summutite katsetamiseks võib sooritada pidevaid maanteekatseid või spetsiaalseid stendikatseid; kuna pideva maanteeliikluses kasutamise kõiki mõjusid ei ole alati võimalik vaadelda, tuleb kahtluse korral kasutada katsestendi;

käesoleva direktiivi sätted on kooskõlas mootorsõidukikaubanduses tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Nõukogu 6. veebruari 1970. aasta direktiivi 70/157/EMÜ lisa II jaotis pealkirjaga "Heitgaasisüsteem (summuti)" asendatakse käesoleva direktiivi lisa tekstiga.

Artikkel 2

1. Alates 1. märtsist 1974 ei tohi liikmesriigid lubatud mürataseme või heitgaasisüsteemiga seotud põhjustel:

- keelduda mis tahes mootorsõiduki tüübile EMÜ tüübikinnituse andmisest ega nõukogu 6. veebruari 1970. aasta direktiivi 70/156/EMÜ artikli 10 lõike 1 teises taandes nimetatud dokumendi väljastamisest ega siseriikliku tüübikinnituse andmisest, ega

- keelata sõidukite kasutuselevõtmist,

kui kõnealuse sõidukitüübi või kõnealuste sõidukite müratase ja heitgaasisüsteem vastavad viimati käesoleva direktiiviga muudetud nõukogu 6. veebruari 1970. aasta direktiivi 70/157/EMÜ sätetele.

2. Alates 1. oktoobrist 1974:

- ei anna liikmesriigid enam välja nõukogu 6. veebruari 1970. aasta direktiivi 70/156/EMÜ artikli 10 lõike 1 teises taandes nimetatud dokumenti sõidukitüübile, mille müratase ja heitgaasisüsteem ei vasta viimati käesoleva direktiiviga muudetud nõukogu 6. veebruari 1970. aasta direktiivi 70/157/EMÜ sätetele,

- võivad liikmesriigid keelduda siseriikliku tüübikinnituse andmisest sõidukitüübile, mille müratase ja heitgaasisüsteem ei vasta viimati käesoleva direktiiviga muudetud nõukogu 6. veebruari 1970. aasta direktiivi 70/157/EMÜ sätetele.

3. Liikmesriigid võivad alates 1. oktoobrist 1975 keelata selliste sõidukite esmakordse kasutuselevõtmise, mille müratase ja heitgaasisüsteem ei vasta viimati käesoleva direktiiviga muudetud nõukogu 6. veebruari 1970. aasta direktiivi 70/157/EMÜ sätetele.

4. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid enne 1. märtsi 1974 ning teatavad sellest viivitamata komisjonile.

Artikkel 3

Käesolev direktiiv on adresseeritud kõigile liikmesriikidele.

Brüssel, 7. november 1973

Komisjoni nimel

president

François-Xavier Ortoli

[1] EÜT L 42, 23.2.1970, lk 1.

[2] EÜT L 73, 27.3.1972, lk 115 ja 157.

[3] EÜT L 42, 23.2.1970, lk 16.

--------------------------------------------------

LISA

II. HEITGAASISÜSTEEM (SUMMUTID)

II.1. Kui sõidukile on müra vähendamiseks paigaldatud väljalaskeseadmed (summutid), kohaldatakse käesolevas II jaotises sätestatud nõudeid. Kui mootori õhu sisselaskesüsteem on lubatud müratasemele vastavuse tagamiseks varustatud õhufiltriga, loetakse seda filtrit summuti osaks ja selle filtri suhtes kohaldatakse samuti käesoleva II jaotise nõudeid.

II.2. Sõiduki tüübikinnitustunnistusele lisatakse heitgaasisüsteemi joonis.

II.3. Summutile peab olema selgestiloetavalt ja kustumatult märgitud selle tähis ja tüüp.

II.4. Summutite konstruktsioonis tohib kiulisi absorbeerivaid materjale kasutada ainult siis, kui kavandamis- või tootmisetapis võetakse sobilikud meetmed, tagamaks I jaotises kehtestatud piirmäärade järgimiseks vajaliku tõhususe saavutamine maanteeoludes. Sellist summutit peetakse maanteeoludes tõhusaks, kui:

II.4.1. jaotiste I.3 ja I.4 nõuete kohaselt katsetatud sõiduki prototüübi summuti on enne mürataseme mõõtmist viidud tavapärasele maanteeoludes kasutamisele vastavasse olekusse.

Seda võib teha:

II.4.1.1. pideva kasutamisega maanteel 10000 km vältel;

II.4.1.1.1. umbes poole sellest läbisõidust moodustab linnasõit ja teise poole suurel kiirusel läbitavad pikad vahemaad; pideva kasutamise maanteel võib asendada vastava katserajal testimise programmiga;

II.4.1.1.2. tuleb kanda hoolt selle eest, et kahte maanteeliikluses kasutatavat kiiruserežiimi vahetatakse mitmel korral;

II.4.1.1.3. täismahus katsetamisprogramm peab sisaldama minimaalselt kümmet vähemalt kolme tunni pikkust pausi, võimaldamaks hinnata jahtumise ja võimaliku kondenseerumise mõju; või

II.4.1.2. viies läbi stendikatsed järgmistes tingimustes:

II.4.1.2.1. summuti paigaldatakse standardosi kasutades ja sõidukitootja juhiseid järgides mootori külge, mis on omakorda ühendatud dünamomeetriga;

II.4.1.2.2. katsed viiakse läbi kuuest kuuetunnisest ajavahemikust koosneva seeriana, kusjuures igale ajavahemikule järgneb vähemalt 12tunnine paus, võimaldamaks hinnata jahtumise ja võimaliku kondenseerumise mõju;

II.4.1.2.3. iga kuuetunnise ajavahemiku vältel töötab mootor järjestikku järgmistes tingimustes:

1. viieminutiline etapp tühikäigu pöörlemiskiirusel;

2. ühetunnine etapp veerandkoormusel pöörlemiskiirusel, mis vastab kolmele neljandikule maksimumvõimsusest;

3. ühetunnine etapp poolkoormusel pöörlemiskiirusel, mis vastab kolmele neljandikule maksimumvõimsusest;

4. kümneminutiline etapp täiskoormusel pöörlemiskiirusel, mis vastab kolmele neljandikule maksimumvõimsusest;

5. viieteistkümneminutiline etapp poolkoormusel maksimumvõimsusele vastaval pöörlemiskiirusel;

6. kolmekümneminutiline etapp veerandkoormusel maksimumvõimsusele vastaval pöörlemiskiirusel.

Väljend "maksimumvõimsusele vastav pöörlemiskiirus" tähistab vastavat tootja poolt antud väärtust.

Kuue etapi koguvältus: kolm tundi.

Iga ajavahemik hõlmab kahte eespool nimetatud kuuest etapist koosnevat tsüklit;

II.4.1.2.4. katsete vältel ei tohi summutit jahutada sundõhuvooluga, mis simuleerib liikuva sõiduki ümber tekkivat õhuvoolu.

Tootja taotlusel võib jahutamist siiski lubada, et mitte ületada maksimumkiirusel liikuva sõiduki summuti sisselaskeava juures mõõdetud temperatuuri; või

II.4.1.3. eemaldades summutist kiulised materjalid.

II.4.1.4. Pärast summuti ettevalmistamist jaotises II.4.1 kirjeldatud viisil teostatakse müra mõõtmine vastavalt eespool jaotises I.4.1 sätestatud nõuetele. Mõõdetud müratase ei tohi ületada jaotises I.1 vastava sõidukikategooria suhtes kehtestatud piirmäära.

II.5. Juhul, kui tuleb kohaldada tüübikinnitust käsitleva nõukogu direktiivi artikli 8 lõiget 3, käsitletakse nõuetekohase meetodina eespool jaotises II.4.1.2 kirjeldatud katsetamismeetodit.

II.6. Tuleb kasutada sobivaid kinnitusi, tagamaks kiuliste absorbeerivate materjalide paigalpüsimine kogu summuti kasutusaja jooksul.

--------------------------------------------------